b'\n_START_ARTICLE_\nHen\xc3\xa5avassdraget\n_START_PARAGRAPH_\nHen\xc3\xa5avassdraget er et mindre vassdrag som dannes i H\xc3\xb8g-Holleia og omfattes av flere myrer, sm\xc3\xa5vann, tjern, pytter, bekker og sm\xc3\xa5elver i \xc3\xa5slandskapet som er kjent som Holleia. Vassdraget, som ligger i Modum og Ringerike kommuner i Buskerud fylke, har en total lengde p\xc3\xa5 cirka 28,7 km og nedb\xc3\xb8rsfeltet utgj\xc3\xb8r cirka 113,96 km\xc2\xb2._NEWLINE_Prim\xc3\xa6relva i vassdraget er Hen\xc3\xa5a, som drenerer til Tyrifjorden ved Henovika p\xc3\xa5 grensen mellom Modum og Ringerike kommuner. Elva fungerer ogs\xc3\xa5 som grenseelv mellom disse kommunene i storparten av sitt elvel\xc3\xb8p. Hen\xc3\xa5a f\xc3\xa5r tilf\xc3\xb8rsel fra blant annet Granavollelva, L\xc3\xb8kelva, S\xc3\xb8rlielva og Tverrelva, samt flere bekker i omr\xc3\xa5det. Granavollelva har sitt utspring ved Styggdalsdammen, en pytt like under Gr\xc3\xb8nknuten naturreservat i H\xc3\xb8g-Holleia, og regnes som kildeelva i vassdraget._NEWLINE_Det er registrert elvemusling (Margaritafera margaritafera) i vassdraget. Arten er fredet og st\xc3\xa5r oppf\xc3\xb8rt p\xc3\xa5 norsk r\xc3\xb8dliste. Det er ogs\xc3\xa5 kjent at tyrifjord\xc3\xb8rreten (Salmo trutta lacustris) kan ha gytevandring opp i elva n\xc3\xa5r vannf\xc3\xb8ringen er stor nok. Vassdraget har ogs\xc3\xa5 en god stamme av stasjon\xc3\xa6r elve\xc3\xb8rret og abbor. Dessuten finnes det en bestand av edelkreps der.'